정조 8년
甲辰十月十八日辰時。上御誠正閣。大臣備局堂上引見入侍時。領議政徐命善。左議政洪樂性。行知中樞府事具善復。行司直鄭尙淳。行副司直徐有隣李柱國。禮曹判書鄭昌順。咸春君李昌運。行副司直沈頤之。行副司直徐有大。行左承旨徐有防。行副司直朴祐源。左副承旨趙興鎭。假注書金孝建。事變假注書金商雨。記事官金鳳顯尹行任。以次進伏訖。命善等進前曰。日寒比酷。聖體。若何。上曰。一樣矣。命善等曰。王大妃殿氣候。若何。上曰。一樣矣。命善等曰。惠慶宮問安。近日。若何。上曰。近已復常矣。命善等曰。臣等猥叨宮銜。事當卽爲入對。寒事如此。稍待溫和。以爲承候之地。何如。上曰。唯。樂性曰。臣以百不近似之人。復叨此任。豈不知卽地承命。而昨年遭言以後。不敢以見職自居故。屢勤飭敎。不任惶悚矣。上曰。當此無言之時。雖有勤攻之擧。不必以此深引。且大官。異於庶僚。不欲出仕則已。畢竟勉出。而或箚或疏。至再至三。殆若矢言者然。豈不該眼乎。樂性曰。人言之來。臣豈敢辭。而此任之不可溢叨。已悉於昨年筵奏故。今番辭章。非出例讓。或冀體諒。且首相出仕之前。遽然行公。亦有如何。未免逡巡矣。上曰。以卿等文字觀之。往往有質言處。此豈非太過。此予所以慨然於卿等者也。命善曰。臣之情勢。若如左相。則豈敢言辭。而前後所遭。非比他人故。果爲陳懇。而未蒙體許。不得不冒沒出仕矣。上曰。沈頤之。何不入來。命善曰。有處分之敎故。待令而未敢入矣。上曰。與判尹。使之入侍。商雨承命出。與之偕入。命善曰。此開城留守鄭昌聖狀啓也。以爲勅行贈給。例用丁銀。而近來絶種。無處可貿。聞兵曹有封不動丁銀。殆過十萬兩云。雖自地部取用。都不過萬兩內外。餘儲。尙有九萬兩。就其中四千兩。以本府貿寘天銀二千兩。先爲換來。如有用餘。則還送本曹。其未準之餘數。姑待勅行之過去。銀價之稍下。鱗次賠補於貸來之數。實爲兩便之道。請令廟堂稟處矣。勅行到府。要在不遠。而贈給銀子。尙未措備。松都事。誠可悶慮。兵曹所儲。旣有餘裕。則其在共濟之義。合有推移之道。但聞三千兩。以爲入用之地。而未準餘數。過勅後。勿爲遷就。趁卽還報事。分付。何如。上曰。依爲之。出擧條命善曰。此慶尙左水使李仁秀狀啓也。以倭船漂來時。機張縣監李景烈。誤報之罪。請令廟堂稟處矣。所爭不過時刻。所犯乃是眚災。邊情雖重。數遞有弊。姑先推考。以警日後。如何。上曰。事關邊情。罷黜。可也。出擧條昌順曰。郊外迎勅動駕時。大駕先爲還宮。而百官則落留陪勅。初無陪從之節。儀註中。以各司長官則隨駕。其餘落後陪勅。磨鍊。何如。上曰。六曹堂郞各一員。隨駕。可也。出擧條昌順曰。受勅時。東宮誥命。自上親受後。當授宮官。而前例儀註。皆以承旨磨鍊。今番則以宮官磨鍊。何如。上曰。依爲之。出擧條命善曰。此全羅左水使李亨元狀啓也。盛陳本營關防之緊重。營樣之凋殘。繼有兩條所請。其一。論麗水五面之介在營府。民多受弊之狀。援據故事。枚擧民情。一依乙巳年已行之例。移屬本營事也。其一。論本營放債之積久生弊。不可支吾之狀。萬兩則分數蕩減。萬兩則收本償債。其代以休番木一百同。錢五千兩。限十年許貸事也。而竝令廟堂稟處爲請矣。麗水事。或云當復原縣。或云移屬水營。議論不一。非今斯今。乙巳之乍屬旋罷。可見不便之一端。而春間順天人吳碩祖之上言也。特命前道臣朴祐源論理回啓。竟寘勿施之科。蓋土地人民之割此與彼。本自重難。而前道臣之見。亦以不可屬水營爲言。則今於該水使所請。有難輕許。今姑寘之。蕩債事。臣於辛丑年間。因嶺營蕩債事。嘗以他道營閫。視此爲例。復有所請。則一切防塞。嚴加重究之意。仰達蒙允。至於出擧條申飭矣。纔過數年。水閫之啓。又如此。若使有請必施。給貸不已。則朝家財力。將何以支當。其在國體。尤豈不屑越乎。此一款。亦置之。全罷左水使李亨元從重推考。何如。上曰。左相之意。何如。樂性曰。臣於閤外。聞領相之言。兩件事之不可輕許。果如領相所奏。臣別無他見矣。上曰。依爲之。出擧條命善曰。身米布折半蕩減之代。及今磨鍊區劃。然後當自均廳。分送各處矣。臣於日昨。與有司諸堂相議。則前此已有排定者。雖使臣。更費商量。無出於此。自廟堂。別單書入。待啓下。分付該廳。以爲發關取來。分數充給之地。何如。上曰。左相之意。何如。樂性曰。俄者臣亦見之。如是分排之外。更無他道矣。上曰。依爲之。出擧條命善曰。洪忠水使李潤彬。以其母病。連呈辭狀。而似聞情理。果難察任云。今姑改差。何如。上曰。依爲之。若念情理。厥兄之在邊地者。尤宜矜念。慶興府使李潤春。亦爲改差。竝令今日政。差出。可也。出擧條尙淳曰。諸道舊還。當捧數爻。自備局。依向日傳敎。分數磨鍊。已爲知委。而南漢軍餉。與還穀自別。初不入於畿邑分排中。無以憑據。若依他例。以四分一。磨鍊捧上。恐合事宜。敢此仰稟矣。上曰。更令廟堂。參考摠廳壬寅軍餉。停退處分。更爲論理草記稟處。可也。出擧條有隣曰。頃於內司移牒中。以爲今年條。各道奴貢減半。錢一千九百六十二兩。木十六疋。五升布五同一疋。自賑廳給代事草記判付內。當於賑堂入侍。詢問後處分。不可依請準數給。代以啓他衙門紛紜之弊。爲敎矣。今此下敎。固知出於先自內司。務從裁抑之聖意。而各營門各衙門半減給代。旣已盡數區劃。則獨於內司。不爲準施。事甚斑駁。依移牒許施。恐合事宜。四道餘奴婢減半代。七百九十一兩給代事。內司又有移牒。而此則與元奴婢身貢有異。當此經費不敷之時。恐難一例許施。敢此仰達矣。上曰。依爲之。餘奴婢減半代。置之。出擧條有隣曰。頃因訓局草記。惠廳稅作木五十同。以錢相換取用事。允下矣。大同事體。與他自別。有難容易闊狹於其間。而今年則賑廳。適有貿米之事。大同廳曾前貸去木錢。見方推尋。推尋之木。以稅作木取來。自賑廳。出給訓局。換來錢條。移作貿米之資。事面頗正。彼此俱便。依訓局草記許施。而今番則各項身役之減半。兩湖軍布之純錢。俱係無前之惠故。不得不推移擧行。而若或藉此。續續煩請。則流弊難防。後毋得爲例之意。竝爲出擧條嚴飭。何如。上曰。依爲之。出擧條昌順曰。受勅後翌日陳賀。以權停例磨鍊事。頃已定奪。而戊午年則中外進箋。如例爲之。癸未年則只京中進箋。今番則何以爲之乎。預爲稟定。然後頭辭啓下。可以及期知委故。敢此仰達矣。上曰。依戊午前例。爲之。可也。出擧條昌運曰。普賢峯修築事。當爲成節目擧行。而有物力。然後可以逐年修補。而成出帖文。民多不願。依江華城役時償加帖成給。何如。命善曰。此與尋常帖文有異。難以輕許矣。上曰。償加之說。未詳本事矣。向來鄭志儉爲沁留。修築城役時。收用民人願納之財。啓請論償故。給帖下批。比若私賑人帖加之例矣。今若依此爲之。則民必樂從。而事近賣爵。不可多數許給矣。摠使商量所入之數。從略收用後。啓下。可也。上命訓將館伴進前。下詢曰。昨日道路所見。何似。善復曰。古者大路左右。皆以樓閣爲之。近變草屋。而亦未覆蓋。所見愁痛故。申飭修改矣。有隣曰。此皆外餘之家。作一痼弊而然矣。可以修改處。使之輯治。其中太甚者。不得不撤移矣。上曰。此皆無家貧窮之民。當冬失所。誠爲矜悶。履素曰。渠輩則知以盡爲毁撤。使之因而輯之。反以爲幸。而雖或饒居之民。爲其家業而冒居者有之矣。柱國曰。近來此弊。實不成說。向日南殿動駕時。臣營爲留陣祗迎。而以假家之故。未免移次。至若狹斜小路。則不容轎子處多矣。上曰。卿長京兆時。何不禁止。柱國曰。臣待罪京兆。方欲禁止。卽爲遞職故。未果矣。上曰。此亦紀綱所在。所當痛禁。而昨年則設賑救活。今歲則毁家逐出。有所不忍矣。命善曰。聖敎至當。待明春嚴禁之意。預爲指揮。毋有更犯之地。好矣。上曰。勅行迎送時。嚴禁雜人。可無傷人之慮。而訓御兩營分排軍兵。或有不足之慮云。御將率各軍門標下軍及待年軍。預爲約束。排立路街。無有喧聒。可也。善復曰。然則御將。勢當落後矣。上曰。迎勅時。御將以先廂出去。落後入來。送勅時。以後廂出去。以禁雜人。可矣。上曰。別雲劍。本以正卿差下。宗親儀賓則差以崇品。近日則亞卿以上。盡爲差下。殊非古規矣。命善曰。雲劍之任。不輕而重故。或以亞卿爲之。則以爲峻望。近無此規。久矣。上曰。勅使入來時。百官例解角佩。而無人知者。臨時捧甘各司。雨來亦着莎衣。以此指揮。命善曰。方當寒節。金吾開坐。不可不續續擧行。而判義禁鄭一祥。連赴都監。勢難偸隙云。委屬可慮。今姑許遞。何如。上曰。依爲之。出擧條命善曰。見今禮曹。多有擧行之事。而參判李文源。許久在外。殊甚未安。令政院。各別催促。使之不多日內。上來察任。何如。上曰。依爲之。出擧條昌順曰。勅使宴享時。用酒事。旣已收議定奪矣。沿路各邑。或只據癸未前例。似不知用酒。今此用酒一節。知委於西路沿邑。何如。上曰。依爲之。出擧條頤之曰。宴禮習儀。頃已承命擧行於掌樂院。而只校正儀註而已。此後習儀時。不可無床卓器皿。各該司郞廳。躬親進排之意。出擧條分付。何如。上曰。依爲之。出擧條仍命書傳敎曰。迎勅處環衛軍兵。旣命御將摠察。出宮日。先詣領率。待勅使離發後。從便除標信解嚴。送勅日。亦爲依此擧行。送勅後還宮時。後廂都監軍。專屬先廂。後廂則御將率本營軍兵隨駕。環衛各營軍。除標信解嚴。命退。諸臣以次退出。